José Mauro de Vasconcelos

José Mauro de Vasconcelos heñoiva’ekue Bangu, Rio de Janeiro, Brasil-pe upe 26 jasykõi 1920 jave, peteĩ óga mboriahumíme, sy, túva ha pehẽnguekuéraicha avei. 

Isy, ha’eva’ekue peteĩ ñande ypykue Pinage kambaite áva hũ apesỹi asy oja ojáva humbýre ha ijyvate porãitemi ha itúva katu portuges sarovy akã sa’yju hova mbokaja ratĩ tapiaitéva noñendyvapói rupi. Heñói guive tuichami meve oiko Bangúpe ha upépe oñemoarandu ha omohu’ã imbo’ehao. Michĩmi guive ohechauka ikatupyryha jehai ha káso ñemombe’úpe, mbo’ehaópemi ohai ñe’ẽpoty ha mombe’urã’imimi.

Upe rire ohasa Natal-pe mitãrusu peve. Omoñepyrũ iñemoarandu mbo’ehaovusúpe pohãnohararã mokõi ary peve ha ohejarei. Ojapi Rio de Janeiro gotyo ha upépe oñepyrũ ohekombo’e kora’ípe oñorãirõvape omba’apopyre kokuépe, mymbakuéra rehe, pirakutuha avei oiko chugui, avei omba’apo mbo’ehárarõ peteĩ mbo’ehaópe ha upekuévo ombo’e pirakutuharakuérape avei.

Oikundaha hetã tuichakue javeve, ápe ha pépe. Oiko ñande ypykuerakuéndi. Ombyaty opaichagua hembiasa ha ijepokuaakuéra, ijerovia ha imombe’upy ohejávo kuatiáre ojekuaa hag̃ua. Ã mba’e ojapo chugui peteĩ káso mombe’uha ohayhu ha ohecharamógui ayvureko Katuínte okasea iñirũ ha hemimbo’ekuérape. Ãichaha rupi, ohechakuaa ohaiva’erãha umi omombe’úva guive, jepémo oguereko peteĩ apytu’ũ hecharamomby. Oheja ñepyrũ kuatiáre 1942-pe hembiapokuerakue.

Tuichapa riréma, omopyenda hatãve ipype hemiandu. Oiko chugui ñe’ẽpapahára. maranduhára, mombe’uvusu haihára, mbo’ehára, ñoha’ãngahára ta’angambyry ha ta’angaryrýipe. Pevakuére, oñeme’ẽ chupe heta jopói. Pytu’u’ỹre oikundaha opa henda rupi.

Ikatu, upe mba’e ombyasyveva’kue, ha are oguerotyryry, heindy ha tyvýra manongue: Gloria (Godoia) omboty rire 24 ary ha Luis (el “Rey Luis”) ombotyrõguare 20 ary. Hesekuéra, oñe’ẽmavoi “Che narãha líma máta”-pe. Peicha rupi oje’e ko mombe’upyrusu ha’eha hembiasakuevoiha. Ko arandukápe ha’e omombe’u peteĩ mitãmi rembiasakue. Ko aranduka ohecha araresa 12º jey.

Heta omba’apo rire mburuvichakuéra hetãmegua ndive, oho yvápe 25 jasypokõime 1984 jave.

Hembiapokuerakue ha’e: 
Banana brava (1942) 
Barro blanco (1945) 
Longe da terra (1949) 
Vazante (1951) 
Arara Vermelha (1953) 
Arraia do fogo (1955) 
Rosinha minha canoa (1962) 
Doião (1963) 
Corazón de Cristal (1964) 
O Garanhao das praias (1964) 
Las confesiones de Fr. Calabaza (1966) 
Mi planta de Naranja Lima (1968) 
El palacio japonés (1969) 
Calle descalza (1969) 
Farinha Orfã (1970) 
Chuva Crioula (1972) 
El velero de cristal (1973) 
Vamos a calentar el sol (1974) 
A Ceia (1975) 
O Menino invisible (1978) 
Kuryala capitão e carajá (1979) 
Lluvia de estrellas.

 Enlaces 
Ohai: Nelson Zacarías Ortíz (ATENEO DE LENGUA Y CULTURA GUARANI)

Ñemohenda:Tekove Pindoramagua‎